Springbokspan ŉ ‘netjiese balanseertoertjie’Rassie Erasmus: Foto: Twitter/ @Springboks Kritiek sal daar altyd by die kies van ŉ Springbokspan wees, maar die groep van 43 spelers wat Rassie Erasmus Saterdagaand bekend gemaak het, is ŉ netjiese balanseertoertjie. ŉ Mens maak dié stelling gegewe die spesiale uitdagings wat die Springbokafrigter Rassie Erasmus die hoof moes bied. Erasmus moes voldoen aan die vereiste getal bruin en swart spelers, en die SA Rugbyunie (Saru) se vreemde aanvaarding van Saterdag se toets teen Wallis in Washington DC skep boonop ŉ unieke uitdaging in die geskiedenis van Springbokrugby. Hy is ook besig met ŉ regrukaksie van die fiasko waarin sy voorganger Allister Coetzee Springbokrugby gedompel het. Oor bietjie meer as ŉ jaar moet Erasmus naamlik sy span vir die Wêreldbekertoernooi in Japan (20 September tot 2 November) aankondig en voor dan in die oorblywende sowat 18 toetse die voorste kandidate in ŉ eenheid saamsnoer. ŉ Werklike oordeel van die huidige groep, eintlik twee spanne, sal nietemin eers gedoen kan word wanneer Erasmus, waarskynlik Maandag, die spanne aanwys wat eerskomende Saterdag in die VSA moet speel. Dit sal allermins die land se bestes wees wat die twee opeenvolgende neerlae op die afgelope twee jaareindtoere teen Wallis in Washington moet gaan wreek. Na verwagting sal daar min van dié toets se spelers wees wat daarna ook teen Engeland op die daaropvolgende drie Saterdae ingespan sal word. Die groep van 43 sluit 19 bruin en swart spelers in. Dit is 44,18% van die Bokgroep se samestelling en baie naby aan die vereiste mikpunt van 45% wat vir vanjaar gestel is. Suid-Afrika se twee agterosse in die Superrugbyreeks, die Stormers en die Bulls, het albei nege spelers in die groep. Daar is 14 spelers van die Sharks en net vyf van die voorste SA franchise, die Lions, in die groep. Erasmus het ook vyf spelers van oorsee af in sy groep gekies. Hy sal ŉ nuwe kaptein, of dalk een vir die Walliese toets en een vir die Engelse reeks, moet aanwys. Die twee wat die span verlede jaar aangevoer het, Warren Whiteley en Eben Etzebeth, is albei op die krukkelys. Die 17 nuwelinge is die meeste wat nog tegelykertyd deur ŉ Springbokafrigter aangekondig is, en oortref selfs die getal wat vir die eerste toetse/toere ná die Anglo-Boereoorlog en die twee Wêreldoorloë gekies is. Die huidige groep verskil egter van daardie Bokspanne in dié opsig dat Erasmus vir ŉ toets teen een land en ŉ reeks van drie toetse teen ŉ ander die daaropvolgende drie weke moes kies. Vlugvoosheid het uiteraard ŉ belangrike rol in die groot getal spelers in die groep gespeel. Daar is soos maar altyd die verrassende insluitings en weglatings wat die wenkbroue sal laat lig. Erasmus het nietemin ŉ goeie balans tussen die nuwelinge en die ervare manne gehandhaaf met Beast Mtawarira (98 toetse) en die twee manne van Montpellier, Bismarck du Plessis (79) en Frans Steyn (56), wat die meeste toetse gespeel het. Die groep (getal toetse tussen hakies) ‒ Voorspelers (24) Nizaam Carr (Stormers, 5), Bismarck du Plessis (Montpellier, 79), Dan du Preez (Sharks, 3), Jean-Luc du Preez (Sharks, 10), Pieter-Steph du Toit (Stormers, 32), Thomas du Toit (Sharks, 0), Jason Jenkins (Bulls, 0), Steven Kitshoff (Stormers, 23), Siya Kolisi (Stormers, 28), Wilco Louw (Stormers, 5), Frans Malherbe (Stormers, 17), Bongi Mbonambi (Stormers, 14), Oupa Mohojé (Cheetahs 18), Franco Mostert (Lions, 18), Beast Mtawarira (Sharks, 98), Ox Nché (Cheetahs, 0), Sikhumbuzo Notshe (Stormers, 0), Trevor Nyakane (Bulls, 37), Marvin Orie (Lions, 0), Chiliboy Ralepelle (Sharks, 23), Kwagga Smith (Lions, 0), RG Snyman (Bulls, 0), Akker van der Merwe ( Sharks, 0), Duane Vermeulen (Toulon, 39). Agterspelers (19) Lukhanyo Am (Sharks, 1), Curwin Bosch (Sharks, 1), Damian de Allende (Stormers, 28), Faf de Klerk (Sale Sharks, 11), Robert du Preez (Sharks, 0), Aphiwe Dyantyi (Lions, 0), André Esterhuizen (Sharks, 0), Warrick Gelant (Bulls, 2), Travis Ismaiel (Bulls, 0), Elton Jantjies (Lions, 23), Jesse Kriel (Bulls, 29), Willie le Roux (Wasps, 41), Makazole Mapimpi (Sharks, 0), Sibusiso Nkosi (Sharks, 0), Embrose Papier (Bulls, 0), Handré Pollard (Bulls, 26), Frans Steyn (Montpellier, 56), Ivan van Zyl (Bulls, 0), Cameron Wright ( Sharks, 0).